**OBRAZLOŽENJE**

1. **PRAVNI TEMELJ ZA DONOŠENJE AKTA**

Pravni temelj za donošenje Odluke o reguliranju prometa i opskrbe u pješačkim zonama, te zaustavljanju i parkiranju vozila radi opskrbe na području Grada Pule-Pola sadržan je u članku 5. stavka 1. točka 10 i točka 13. Zakona o sigurnosti prometa na cestama („Narodne novine“ br. 67/08, 48/10, 74/11, 80/13, 158/13, 92/14, 64/15, 108/17, 70/19, 42/20), te članku 6. i članku 7. Odluke o uređenju prometa u na području Grada Pule “Službene novine” Grada Pule br. 06/16 i /22, te članku 39. Statuta Grada Pula-Pola („Službene novine“ Grada Pule br. 7/09, 16/09, 12/11, 01/13 2/18, 2/20, 4/21 i 5/21).

1. **TEMELJNA PITANJA KOJA SE UREĐUJU OVIM AKTOM**

 Odlukom o uređenju prometa na području Grada Pule “Službene novine” Grada Pule br. 06/16 i \_\_/22, između ostaloga, propisana je zabrana ili ograničenje prometa vozila u pješačkim zonama Grada Pule, odnosno zabrana opskrbe trgovina, ugostiteljskih objekata i poslovnih prostora fizičkih i pravnih osoba unutar pješačkih zona u kojima postoji stalna zabrana ili ograničenje prometa vozila, na način da je zabranjen ulazak motornih vozila u tu zonu, a za navedenu svrhu. Navedenom Odlukom propisana je mogućnost ishođenja posebnog odobrenja za ulazak u pješačku zonu i zonu ograničenog prometa dok se uvjeti za ishođenje odobrenja, kao i uvjeti opskrbe na tom području, definiraju posebnom odlukom Gradskog Vijeća Grada Pule-Pola.

 Slijedom navedenoga, ukazala se potreba za donošenjem odluke kojom će biti definirani uvjeti za ishođenje posebnog odobrenja, odnosno za vršenje opskrbe u pješačkoj zoni i zoni ograničenog prometa pa se predlaže donošenje ove odluke kojom se ti uvjeti definiraju.

 Ovom Odlukom uspostavlja se kontrolirani sustav ulaza vozila u pješačku zonu, odnosno propisuju se ograničenja i zabrane prometa motornih vozila u pješačkim zonama (ulicama i trgovima u kojima postoji stalna zabrana ili ograničenje prometa vozila), regulira se opskrba u pješačkim zonama, definiraju se opskrbni punktovi, parkirališna mjesta za opskrbu, vrijeme, način i uvjeti za zaustavljanje i parkiranje vozila radi opskrbe na za to definiranim lokacijama na području grada Pula-Pola (u daljnjem tekstu: grada), te se definiraju uvjeti za ishođenje odobrenja za ulazak u pješačku zonu i zonu ograničenog prometa, kao i naknade za ulazak, a sve s ciljem očuvanja kulturno-povijesne cjeline, zaštite stanovnika povijesne jezgre, organiziranja kvalitetnije turističke ponude i povećanjem sigurnosti svih sudionika u prometu na području tih zona.

 Pješačke zone, odnosno ulice i trgovi u kojima postoji stalna zabrana ili ograničenje prometa motornih vozila na području grada Pule su: Kandlerova ulica na dijelu od Ulice Sv. Teodora do Foruma, Strossmayerova ulica, Rasparaganov uspon, Trga Sv. Tome, Uspon Sv. Roka, Uspon Pavla Đakona, Uspon Konzula Istranina, Ulice Porta Stovagnana, Kapitolinski trg, Forum, Augustov prolaz, Polanijev prolaz, Prolaz Sv. Nikole, Ulica Sergijevaca, Uspon Sv. Franje Asiškog, Uspon Vincenta iz Kastva, Ulica Benediktinske opatije, Maksimijanova ulica, De Villeov uspon, Prolaz kod zdenca, Danteov trg, Prolaz kod kazališta, Clerisseauova ulica, Ulica Hermana Dalmatina, Cvečićev uspon, Držićeva ulica, Trg Portarata, Giardini, Flanatička ulica, Ciscuttijeva ulica na dijelu od Flanatičke do Zagrebačke ulice, Veronska ulica od Supilove do Flanatičke ulice, Trg Prvog svibnja, Fontička ulica, Narodni trg i Ulica Matetića Ronjgova od Trga Republike do Narodnog trga u Puli.

 Reguliranje prometa u navedenim pješačkim zonama, odnosno ulicama i trgovima uređeno je člancima 3-6 predmetne Odluke, kojima su propisane iznimke od pravila zabrane i ograničenja, uvjeti za izdavanje posebnih odobrenja za prometovanje motornih vozila te visina naknade za ulazak u pješačku zonu pod određenim uvjetima.

 Nadalje, predmetnom Odlukom, u člancima 7-10, definiraju se uvjeti i način opskrbe i dostave robe u pješačkim zonama, obzirom da je ista zabranjena unutar gore navedenog područja. Ovom Odlukom planira se, vezano za opskrbu, povećati broj mjesta sa kojih se opskrba može vršiti te uvesti i pretovarni punkt s kojega će biti dostupna usluga dostave putem vozila trgovačkog društva kojemu će uslužna djelatnost opskrbe biti povjerena.

 Predviđa se da nadzor nad provođenjem predmetne Odluke obavlja upravno tijelo u nadležnosti kojega su poslovi redarstva.

 Slijedom svega navedenoga, a u potrebi da se cjelokupna aktivnost na ovom području nesmetano odvija, naglasak organizacije prometa stavljen je na destimuliranje pristupa vozilom pješačkoj zoni, ali ne i na potpunu zabranu dok se vozilima opskrbe u potpunosti zabranjuje ulazak te se predviđaju druge mogućnosti vršenja opskrbe, kao što je ranije navedeno, pa se predlaže donošenje ove Odluke.

**Savjetovanje sa zainteresiranom javnošću**

Na temelju odredbe članka 66. stavka 4. Zakona o pravu na pristup informacijama („Narodne novine“ br. 25/13 i 85/15) za ovu Odluku je potrebno provesti prethodno savjetovanje sa zainteresiranom javnošću u trajanju od najmanje 30 dana.

U skladu s odredbama članka 11. Zakona o pravu na pristup informacijama („Narodne novine“ br. 25/13 i 85/15) Grad Pula-Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bilo prihvaćeni i u konačnosti ugrađeni u odredbe Odluke.

**Savjetovanje sa zainteresiranom javnošću započinje dana 24. ožujka 2022. godine te završava zaključno s danom 23. travnja 2022. godine,** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti:

**odluka.opskrba@pula.hr**